
Talajjavítás bioszénnel – Érési folyamatok modellezése és hatásainak komplex vizsgálata a bioszenek jellemzőire

Talajaink romlása globális jelenség, amely a biodiverzitás és az ökoszisztéma-szolgáltatások csökkenéséhez vezet. A szerves hulladékok és melléktermékek pirolízisével előállított bioszén alternatívát kínálhat a hulladékhasznosításra és megoldást a leromlott talajok minőségének és funkcióinak javítására. A bioszén alkalmazása a talaj tápanyagösszetételének, víztartó kapacitásának és szervesanyag ellátottságának javítása révén fokozhatja a termőképességet. Bár a bioszén alkalmazása és alkalmazhatóságának vizsgálata talajjavítási céllal egyre nagyobb jelentőséget kap napjainkban, a bioszén öregedése következtében fellépő változások komplex felmérése és ezek alapján hosszú távú alkalmazhatóságuk előrejelzése kis hangsúllyal szerepel a kutatásokban. Ugyanakkor ezek a változások egyértelműen meghatározzák a bioszén termékek hosszú távú hatásait és hatékonyságát a talajban. A bioszenek minősítésével foglalkozó nemzetközi rendszerek előírásai is csak a bioszenek aktuális fizikai és kémiai jellemzőinek vizsgálatát célozzák. Kutatásunk fő hipotézise, hogy a bioszén érése során a talajban megváltoznak tulajdonságai, ezáltal funkcionalitása és megnyilvánuló hatásai is. Ezek a változások várhatóan előre jelezhetőek a bioszén alapjellemzők és a környezeti paraméterek függvényében.
Kutatómunkám keretében többlépcsős kísérletsorozatban tanulmányoztam az érési folyamatok hatását három különböző alapanyagból (gabonahéj-szennyvíziszap, gyógynövény, bükkfa) - eltérő pirolízis technikával - előállított bioszén tulajdonságaira. Az első fázisban laboratóriumi gyorsított mesterséges érlelési modellkísérletekben mértem fel különböző abiotikus és biotikus reakciók hatásait a bioszenek jellemzőire. Ezt követően rövid majd közép távú szabadföldi in vivo érlelési kísérletekben tanulmányoztam a környezeti hatások által indukált változásokat a bioszenek tulajdonságaiban. Az eredeti („friss”) valamint az érlelt bioszenek jellemzőinek összehasonlító vizsgálatát komplex - fizikai-kémiai, biológiai és ökotoxikológiai módszereket magában foglaló - módszeregyüttessel végeztem.
Eredményeim alapján a mesterséges érlelési módszerek közül a biológiai érlelés mutatott összefüggést a természetes szabadföldi érlelés hatásaival. Az érlelések eredményei nem jeleztek hosszú távú alkalmazhatóságukat akadályozó hatásokat. A mesterséges és a természetes érlelés tapasztalatai is azt szemléltették, hogy a char by char felmérések szükségesek az érési folyamatok specifikus hatásainak megbízható jellemzéséhez.



